Siebesieche ...    Oder:  Wer kennt sie nicht, die Faustballer!?      --------------------------------------Textausschnitt aus der Originalversion von:  Dieter BOSSHARDT & Röbi WOEHRLE; zwei  Oltner Faustball-Cracks der 70er/80er Jahre. --------------------------------------      Für d'Ufmerksamkeit - herzliche Dank  mir näme defür s'Bescht us em Schrank!  Als Fuschtballer wötte mir Sie herzlich begrüesse  und mit es paar Sprüch de Tag versüesse.    Die einmalig Chance vom Fuschtball z'verzelle  do schöpfe mir gärn mit de grosse Chelle:  Wie de Name scho seit, spillt mers mit de Fuscht  und wänn me de Ball mit em Gegner vertuuscht  isch de Sport wo mir uusüebe mängisch brutal  und öppädie mues au no eine is Spital.  Mir Fuschtballer glaube mir sege die Beschte,  mir setze eus ii bis zum (vor)letschte Reschte!  Mit 5 Stunde Training im Tag bisch derbii,  s'chan aber au e chli weniger sii.  Mir spiele no ohni das ... Testosteron  und 'tuusigi' Zueschauer sind euse Lohn!    Jede wo zwäg  isch cha chli Fuschtball spiele,  sogar au am Sunntig - statt immer i d'Chile.  En Rase, e Leine und 5 glatti Cheibe,  denn söll's dir dis Läbe lang nümme verleide.  E chli Idealismus und Gfühl für de Ball  am Schluss no es Bier gäg de Duurscht, für de Fall.  Do pflegt mer de Ball mit Spray und mit Wickel,  verwendet derzue für tüürs Gäld Kosmetik-Artikel  und mängmol do nützt's au und me stoht im Final,  und goht hei mit Stolz - und emene riiiiese Pokal.    So jetzt wötte mir aber no vor de Vierä  die einzelne Spieler charakterisiere:        de Schläger (Angriffsspieler)    Paff!! - e Knall, jetzt isch's passiert,  de Schläger vorne hett serviert.  Er wott de Ball i d'Gass verstecke  und so de Gägner glatt verseckle.  Bi jedem Schlag luegt mer ihn aa  wie schloht echt dä jetzt wieder aa!?  Pass uf - tue nöd i d'Leine brätsche,  süsch ghörsch de Rest vo de Mannschaft  nätsche.  Und pass uf - uf de Strich am Bode,  denn Eigefehler sind hütt nümme Mode.    Au us em Spiel mues s'Timing stimme,  dass ihm die Super-Schläg chönd glinge.  Denn all erwarte - glich wie's chunnt  vo jedem Ball wo ner schloht ... en Punkt.  Und wenn's de halt chli noche loht,  und das und säb i d'Hose goht,  wenn d'Fründin pflännet: ich ha gnue  du hausch de ganz Tag über d'Schnuer,  denn lohsch anstatt de Grind lo lampe,  de Gegner  wieder is Leere trampe.  Denn s'Sprichwort seit vo Aafang aa:  de Schläger, dää mues Grössi ha!!        de Mittelmaa (Abwehr, Spielaufbau)    Nach em Schläger mit all sine Aagriffs-Ziel  gits eine, wo ihn mues bediene - i dem Spiel.  En ärmere Siech git's fasch nöd uf de Welt,  mir meine de Maa ... i de Mitti vom Feld.  Als Mittelmaa isch mer en plogete Maa,  denn chumm schloht de gegnerisch Schläger eine aa  und de Ball isch  verbii und er mag ihn nöd glange,  scho schimpfe die hinde: er sötti drii lange!!  Denn motze die vordere, will er hetti selle  de Ball scho viiiel besser uf d'Leine zue stelle.  Mit Usrede isch er denn schnell au parat,  vor allem i Phase wo's gar nöd guet gaaht.  "Das isch doch de huere chrumm Bode, die Moori,  süsch han ich de Ball doch sicher, vertoori!"    Ja seg's doch wie's well, s'goht allne fascht gliich,  Kameradschaft hilft drüber - und sie macht  eus riich!  Me seit doch, dass teilt's Leid nur halb's Leid söll sii,  und drumm bliibt de Mittelmaa trotzdem derbii.        de Hintermaa (Abwehr-/Defensivspieler)    De Hintermaa, so stooht's im Pass  de bruucht e ganz bsunderi Klass'.  Mues blitzschnell us de Löcher starte  und nöd no lang uf Mithilf warte!  Selbst ist der Mann isch sie's Fazit,  au wenn er z'letscht am Ranze liegt!    Wie herrlich isch's für d'Lüüt  zum stiere,  wenn er en Aagriff mues pariere.  Und alles rüeft: "Däää Ball isch verreckt"  ... doch wie en Pfyl hett er sich g'streckt  und chratzt de Ball zum Egge uus,  jetzt cha er glänze - dä chunnt druus!!    Au s'Gägeteil, es isch zum Seiche,  chan er eifach kei Ball me breiche.  Doch wenn's chli nass isch, de mues er drii  wenn er uuf-zieht, isch de chaibe Ball verbii!  Stoht'er churz, de chunnt de Schiis-Ball läng,  statt rechts machts links  im Egge: ... päng!!  Und statt ne abgnoh, chan er, chasch flueche,  de Ball uf em Platz näbädraa go sueche.    Doch so Moment tüend ne präge,  öb Sunneschy, Biiswind, Schnee oder Räge,  de Hintermaa truured em Ball nöd lang no,  denn scho chunnt de nöchscht - und dää hett er gno!    ----    So, mir glaube es isch jetzt i jedem Grind,  was d'Fuschtballer öppä für Siebesieche sind!  Doch nur Kraft und en Stiere-Grind, chasch grad  vergässe,  es Spiel gwünn'sch mit Cleverness und Raffinesse.  Und wenn mer mit Fröid au Erfolg wott haa,  bruucht's Team-Geischt und Uusduur vo jedem Maa.    Fuschtball-Gschichte göhnd zrugg, bis i früehneri Johre.  Do hett me Erfolge gha - grad wie chliini Bojaare!  Nationali Spitze, e vergangeni Schlacht,  und im Traum hämmer alles au scho gmacht.  Hüt trifft me eus no im Ruum Aquila-Starrkirch-Basel-Luzern  und spiele tüend mir immer no uuuhuere gäärn!!!  Das isch au guet so, euse Medaille-Chaschte  de chömmer uf all Fäll nöd no meh belaschte.  Uf eigne Nochwuchs simmer stolz und hoffe,  au eu junge, euch stoht die Fuschtballwelt offe.  Chömed mol go luege, mir lade euch ii,  es bruucht jo so wenig ... und DU bisch debii!!!    :-)    ---------------------------------------------------  he2008. © bo&woe | faustballtvolten